**הנחות ראשוניות לתחום האוריינות כבסיס ללמידת בכירים לאור התכנית החדשה**

1. מטרת תכנית הלימודים החדשה היא לפתח את יכולות הלמידה - המורכבת והעצמאית- של הבכיר ברכישת הידע ובעיבודו מחדש, בעיצוב מסרים משמעותיים וביכולת להציגם באופן רהוט, ממוקד, בהיר ומתומצת לשם העלאת סוגיות על סדר היום ושכנוע לחלופות נבחרות.
2. תהליך הלמידה חייב לכלול, ראשית לכל, חקירה לשם הרחבת הידע והעמקה בתחום הרלוונטי, תוך הסתייעות במקורות ראשוניים מתוך הארגונים עצמם ובמקורות משניים – אקדמיים ואחרים.
3. השיח הדבור והכתוב כרוכים זה בזה, ותומכים **בזיקוק החשיבה והמסרים** בכל תהליך למידה. לשם הצגת הרעיונות באופן מיטבי יש לתכנן את האמור, (להימנע מדיבור "בתנועה") להעלות את הסוגיות על הכתב ורק אחר כך להסתייע בעבודה/ נייר העמדה לצורך העברתם למצגת או להצגה בעל פה. עם סיום ההצגה או יישום הרעיון רצוי להעביר נייר לקריאה ולעיון נוסף לנמענים.
4. שנת הלימודים במב"ל מאפשרת הנחלת ידע בתחומים מגוונים, אך ככל שמדובר ברכישת מיומנויות כתיבה וחקר, היא קצרה מאוד, בעיקר לאלו שאינם מנוסים בלמידה עצמית ובחשיבה ביקורתית. יש להבנות תכנית לתמיכה וליווי שיהפכו את תהליך הלמידה העצמית לאפקטיבי ככל שניתן.
5. הכוונת המשתתף וליווי שלו לשם הגדרת מטרות הלמידה, הגדרת הבעייה / הנושא, המתודולוגיה הנכונה לצורך העברת המסרים באופן מובן, ממוקד ומשכנע, הגדרת הנמענים, ובחירה באמצעים רטוריים מתאימים - יוכלו לסייע לו להתקדם במהלך השנה, לשפר את יכולותיו ואף לקצר תהליכי חשיבה ולדייק אותם.
6. סוגי הטקסטים שניתן לכתוב במסגרת השנה: נייר עמדה קצר, מסמך עמדה, עבודה קצרה (אקדמית או אחרת) שמנתחת תופעה או מציגה טיעון, מאמר עמדה (לשם פרסום), נייר הכנה לפני משא ומתן, מסמך מדיניות, מצגת ועוד. ניתן להתאים לכל משימת למידה סוג עבודה/נייר שיהלום את המטרות שיוגדרו מראש.
7. את פרויקט החקר האישי ראוי להתחיל ולגבש בסוף עונת המבוא, כדי שיהיה זמן ללמידה משמעותית (והדבר אינו מעיד על אורכו). פרוייקט זה חייב להיתמך – הן בתהליך האישור והן ביצירתו על ידי מומחה תוכן ועל ידי כאוריינית.
8. אני ממליצה לשמר את עבודת הפתיחה, שניתנת ביום האוריינטציה בקיץ על הביטחון הלאומי (יובאה מהרווארד) ומוגשת ביום הלימודים הראשון. היא מחייבת את המשתתפים ללמידה עצמית וחקירה ראשונית, לניקוי "האבק מהמדפים" אחר נתק של שנות עבודה, ומאפשרת מיפוי ראשוני של יכולות ומגבלות עבור הסגל.
9. במקביל לתהליך הלמידה השנתי, יש לאפשר לקבוצה נבחרת של משתתפים לכתוב תיזה/עבודה שנתית, שמאפשרים פיתוח אקדמי של הרעיונות, כפי שנהוג גם כיום.
10. אני ממליצה לכוון את תוצרי הלמידה הרלוונטיים למקבלי ההחלטות בארגונים השונים. יש לשקוד (גם) על מסמך כתוב, ממוקד ומשכנע שיוגש לפני/אחרי/במקביל להצגתו בעל פה.
11. תחומי לימוד תומכים: אסטרטגיה, רטוריקה, הבנייה ועיצוב של מצגת אפקטיבית, אוריינות.
12. ולסיום – בשם אהבת הספרות – ניתן להוסיף לכל טקסט 'מוטו' ספרותי שמכוון כחץ אל הבטן הרכה, וממקד את הציפייה לבאות ואת הקריאה לעיקרי הדברים.